Ofeliya Aslan

**Ofeliya Aslan** (Əfqanlı Ofeliya Rza qızı; ) — Azərbaycan aktrisası.

## Həyatı
Ofeliya Rza qızı Aslan 1939-cu ildə Bakıda doğulub. Məşhur aktyor Səyavuş Aslanla evlənəndən sonra əvvəlcə **Aslanova**, sonra isə **Aslan** soyadları ilə çıxış edirdi.

Ofeliya Aslan kiçik yaşlarından qəlbində səhnəyə məhəbbət bəsləyən Ofeliya Abbasqulu ağa Bakıxanov adına Quba Dövlət Dram Teatrında (1956–1958), Azərbaycan Dövlət Gənc Tamaşaçılar Teatrında (1958–1961) işləyib. 1963-cü ildə Azərbaycan Dövlət Musiqili Komediya Teatrının xorunda oxuyub. 1965–1968-ci illərdə isə Abdulla Şaiq adına Azərbaycan Dövlət Kukla Teatrında aktyor kimi fəaliyyət göstərib. 1968-ci ildən ömrünün sonuna qədər Azərbaycan Dövlət Musiqili Komediya Teatrında aktrisa olub (qısa fasilələrlə).

Aktirsa Azərbaycan Dövlət İncəsənət İnstitutunun (indiki Azərbaycan Dövlət Mədəniyyət və İncəsənət Universiteti) Musiqili komediya aktyorluğu fakültəsində qiyabi təhsil alıb (1977–1983). Son illər **Ofeliya Aslan Əfqanlı** kimi çıxış ediridi.

O, Ofeliya Aslan keçmiş SSRİ-nin müxtəlif şəhərlərində qastrol səfərlərində olub. Moskvanın Operetta teatrında tamaşaya qoyulmuş R. Hacıyevin "Mama, ya jenyus" əsərində Bibixanım rolunda çıxış edib.

Ofeliya Aslan Azərbaycan televizyasının bir sıra teletamaşalarında yaddaqalan rollar oynayıb.Mozalan Satirik Kinojurnalının bir neçə nömrəsində çəkilib. Aktrisa 54 il teatrda çalışsada heç bir fəxri ad verilməyib.

Azərbaycan Respublikası Prezidentinin fərdi təqaüdünəlayiq görülmüşdür.

18 may 2010-cu ildə 2-illik xəstəlikdən sonra 71 yaşında ürək tutmasından dünyasını dəyişib. Yasamal qəbiristanlığında dəfn olunub.

* Aktyor Səyavuş Aslanın keçmiş həyat yoldaşıdır.
* Aktyor Rza Əfqanlının qızıdı

## Əsas rolları
**Musiqili Komediya Teatrı**
# Ev bizim, sirr bizim (N. Gəncəli) — Aytən
# Durna (S. Rüstəm) — Lalə
# Seyindik qız axtarır (Ş. Qurbanov) — Sevər
# Olmadı belə oldu belə (Ş. Qurbanov) — Matan
# Həyətim mənim həyatım mənim (Cahangir Məmmədov və Əşrəf Abbasov) — Cenni
# Həmişəxanım (S. Qədirzadə) — Diləzbər
# O olmasın bu olsun (Ü. Hacıbəyli) — Yengə
# Arşın mal alan (Ü. Hacıbəyli) — Telli
# Məmmədəli kurorta gedir (A. Zeynallı) — Şəfa
# Gözün aydın (M. Əlizadə) — Mehparə; Gövhər
# Beş manatlıq gəlin (M. S. Ordubadi) — Gülnaz
# Toy kimindir? (Məhərrəm Əlizadə və Ağası Məşədibəyov) — Ceyran
# Dağlar qoynunda (Ədil İsgəndərov və Əşrəf Abbasov) — Alagöz
# Nənəmin şahlıq quşu (Ə. Kürçaylı) — Nazlı
# Hicran (S. Rəhman) — Çarlston
# Təzə gəlin (Seyfəddin Dağlı və Cahangir Məmmədov) — Çətirgül
# Qaçırılmış qız (C. Məmmədov) — Rəxşəndə
# Şəngülüm, Şüngülüm, Məngülüm (R. Heydər) — tülkü
# Məzəli əhvalat (R. Qasımova) — arvad
# Danabaş kəndinin əhvalatları (C. Məmmədquluzadən) — Şərəf
# Siravi Seyfullanın xidməti əziyyətləri (S. Qənizadənin "Xor-xor" məzhəkəsi əsasında libretto) — Məryəm
# Bankir adaxlı (T. Vəliyeva) — Səmayə
# Volqalı canan (Ramiz Mustafayev, Abdulla Qüdrət) — Əntiqə

## Filmoqrafiya
# Aktrisanın təbəssümü (film, 1974)
# Xoşbəxtlik qayğıları (film, 1976)
# Adı sənin, dadı mənim (film, 1980) (tammetrajlı televiziya tamaşası) (Aztv)
# Yol əhvalatı (film, 1980)
# Evləri köndələn yar (film, 1982)
# Sevdagül və Şarlotta (film, 1986)
# Ayrılıq imiş (film, 2008)

## Mənbə
* Ofeyliya Əfqanlının bioqrafiyası – www.adam.az 
* İlham Rəhimli- AZƏRBAYCAN DÖVLƏT MUSİQİLİ TEATR kitabı(səhifə 460–461)